KVIETIMAS DALYVAUTI PAPILDOMOJE RINKOS KONSULTACIJOJE
Mobilių bepiločių orlaivių aptikimo ir neutralizavimo sistemų pirkimas
1. BENDROJI INFORMACIJA
2026 m. rugpjūčio 19 d. Centrinėje viešųjų pirkimų informacinėje sistemoje (toliau – CVP IS) buvo paskelbta ir įvykdyta rinkos konsultacija Nr. 9291585 (toliau – Pirmoji konsultacija) dėl planuojamo vykdyti mobilių bepiločių orlaivių aptikimo ir neutralizavimo sistemų pirkimo (toliau – Pirkimas). Su Pirmosios konsultacijos dokumentais ir apibendrintais rezultatais galima susipažinti CVP IS: European Dynamics - Peržiūrėti rinkos konsultaciją.
Pirmosios konsultacijos metu gauta informacija Perkančiosioms organizacijoms yra reikšminga rengiant Pirkimą. Ją įvertinus, kilo papildomų klausimų, kurių atsakymai padėtų tinkamai parengti reikalavimus pirkimo objektui.
Atsižvelgdamos į tai, Valstybės sienos apsaugos tarnyba prie Lietuvos Respublikos vidaus reikalų ministerijos ir Viešojo saugumo tarnyba prie Lietuvos Respublikos vidaus reikalų ministerijos (toliau kartu – Perkančiosios organizacijos) kviečia suinteresuotus rinkos dalyvius dalyvauti papildomoje rinkos konsultacijoje dėl planuojamo Pirkimo (toliau – Konsultacija).
Konsultacijos tikslas – gauti objektyvią ir, kiek įmanoma, tarpusavyje palyginamą informaciją apie rinkoje siūlomų sprendimų technines galimybes, jų veikimą pagal Perkančiųjų organizacijų nustatytus atskaitos scenarijus, taip pat įvertinti planuojamų techninės specifikacijos sąlygų įgyvendinamumą, proporcingumą bei galimą poveikį konkurencijai, potencialių tiekėjų dalyvavimui Pirkime ir Pirkimo objekto kainai.
Konsultacija organizuojama vadovaujantis Lietuvos Respublikos viešųjų pirkimų įstatymo (toliau – VPĮ) 27 straipsnio 1 dalies 1 punktu.
Konsultaciją CVP IS administruoja ir su ja susijusią informaciją rinkos dalyviams teikia Išteklių agentūra prie Lietuvos Respublikos vidaus reikalų ministerijos (toliau – Išteklių agentūra), veikdama pagal Perkančiųjų organizacijų jai suteiktus įgaliojimus. Sprendimus dėl Pirkimo objekto, Pirkimo dokumentų, techninės specifikacijos sąlygų ir kitų Pirkimo aspektų priima Perkančiosios organizacijos.
Konsultacijoje gali dalyvauti visi suinteresuoti rinkos dalyviai, įskaitant rinkos dalyvius, kurie Pirmojoje konsultacijoje nedalyvavo. Dalyvavimas Konsultacijoje yra savanoriškas.
Konsultacija nėra pirkimo procedūra ir nėra skirta konkrečiam rinkos dalyviui, jo produktui ar sprendimui pasirinkti ar deryboms dėl būsimo Pirkimo sąlygų vykdyti. Rinkos dalyvių pateikta informacija nėra pasiūlymas VPĮ prasme: ji bus naudojama tik Pirkimui pasirengti – rinkos galimybėms, planuojamų reikalavimų įgyvendinamumui, proporcingumui ir poveikiui konkurencijai įvertinti. Perkančiosios organizacijos neįsipareigoja vadovautis konkretaus rinkos dalyvio pateikta informacija, įtraukti jo siūlomą sprendimą ar parametrus į Pirkimo dokumentus ir neįsipareigoja paskelbti Pirkimo. Konkretaus rinkos dalyvio pateiktas techninis sprendimas ar jo parametras savaime nėra pagrindas nustatyti atitinkamą Pirkimo reikalavimą.
Rinkos dalyvių dalyvavimas Konsultacijoje nesuteikia jiems teisės į privilegijas ar pranašumus būsimame Pirkime ir nesukuria pareigos jame dalyvauti. Nedalyvavimas Konsultacijoje neriboja teisės dalyvauti būsimame Pirkime, jeigu toks Pirkimas bus paskelbtas ir rinkos dalyvis atitiks Pirkimo dokumentuose nustatytus reikalavimus. Dalyvavimo Konsultacijoje išlaidos neatlyginamos.
Perkančiosios organizacijos užtikrins, kad Konsultacijos metu, įskaitant individualius susitikimus, gauta nekonfidenciali informacija, kuri galėjo turėti įtakos Pirkimo objekto, techninės specifikacijos, tiekėjų kvalifikacijos reikalavimų, pasiūlymų vertinimo kriterijų ar Pirkimo sutarties sąlygų nustatymui ar pakeitimui, būtų prieinama visiems rinkos dalyviams. Tokia informacija bus apibendrinta ir paskelbta CVP IS.
Visiems rinkos dalyviams per CVP IS kartu su šiuo kvietimu teikiama ta pati Konsultacijos medžiaga (žr. lentelę Konsultacijos medžiaga). Medžiaga yra preliminari ir nėra Pirkimo dokumentai, joje nurodyti reikalavimai ir sąlygos gali būti keičiami, atsižvelgiant į Konsultacijos metu gautą ir kitą Perkančiųjų organizacijų turimą informaciją.


lentelė. Konsultacijos medžiaga
	Priedo Nr.
	Dokumento pavadinimas
	Ko prašoma iš rinkos dalyvio

	1
	Klausimynas 
	Atsakyti į klausimus.

	2
	Techninės specifikacijos projektas
	Susipažinti ir pateikti pastabas dėl reikalavimų pagrįstumo, įgyvendinamumo ir galimo poveikio konkurencijai.


Rinkos konsultacijų dalyvių neprašomas pateikti konkretaus pasiūlymo. Prašoma informacijos apie tai, ar reikalavimai yra techniškai įgyvendinami rinkoje, kokiomis objektyviomis sąlygomis jie gali būti įgyvendinami ir ar jų nustatymas galėtų nepagrįstai riboti konkurenciją. Techniniai parametrai nurodomi apie rinkoje egzistuojančius, rinkos dalyviui žinomus ar jo atstovaujamus sprendimus, tačiau jų nurodymas nelaikomas atitikties patvirtinimu.
Rinkos dalyvis turi aiškiai nurodyti, kurią Konsultacijos metu teikiamą informaciją laiko konfidencialia, ir konkretų jos konfidencialumo pagrindą. Vien tai, kad informacija pažymėta kaip konfidenciali, savaime nereiškia, kad ji negali būti atskleista ar naudojama Konsultacijos rezultatams apibendrinti. Konfidencialumo klausimą Perkančiosios organizacijos vertina vadovaudamosi taikytinais teisės aktais.
2. KONSULTACIJOS ETAPAI, EIGA, TERMINAI IR REZULTATAI
Konsultacija vykdoma dviem etapais:
I etapas – rinkos dalyvių rašytinių atsakymų ir pastabų pateikimas;
II etapas – nuotoliniai individualūs susitikimai su tais rinkos dalyviais, kurie pateikė rašytinius atsakymus ir pageidavo susitikimo su Perkančiosiomis organizacijomis, informacijai patikslinti. Individualūs susitikimai nėra privaloma Konsultacijos dalis, tačiau jie svarbūs rengiantis pirkimui ir nustatant galutinius pirkimo objekto reikalavimus.
Svarbiausi Konsultacijos terminai:
1. rinkos dalyvių paklausimai dėl Konsultacijos tvarkos ar medžiagos teikiami per CVP IS susirašinėjimo priemonėmis, ne vėliau kaip likus 4 darbo dienoms iki rašytinių atsakymų pateikimo termino;
1. Perkančiųjų organizacijų atsakymai į paklausimus ne vėliau kaip per 3 darbo dienas nuo paklausimo gavimo skelbiami CVP IS visiems rinkos dalyviams, neatskleidžiant paklausimą pateikusio rinkos dalyvio tapatybės;
1. rinkos dalyvių rašytiniai atsakymai ir pastabos pateikiami per CVP IS iki 2026 m. lapkričio 13 d. 
1. individualūs susitikimai vyks 2026 m. lapkričio 17-19 d., Perkančiųjų organizacijų ir rinkos dalyvio suderintu laiku;
1. Konsultacijos rezultatai apibendrinami ir paskelbiami CVP IS iki Pirkimo paskelbimo.
Perkančiosios organizacijos turi teisę pakeisti Konsultacijos terminus. Jeigu atsakymas į paklausimą gali turėti reikšmės rinkos dalyvių atsakymų parengimui, Perkančiosios organizacijos prireikus pratęsia rašytinių atsakymų pateikimo terminą. Apie terminų pakeitimus informacija CVP IS skelbiama visiems rinkos dalyviams vienu metu.
2.1. Rinkos dalyvių rašytiniai atsakymai ir pastabos
Rinkos dalyvis per CVP IS iki 2026 m. lapkričio 13 d.  pateikia:
1) atsakymus į klausimyną;
2) kontaktinio asmens vardą, pavardę ir el. pašto adresą;
3) jeigu pageidauja dalyvauti individualiame susitikime, – susitikime dalyvausiančių atstovų vardus, pavardes, pareigas ir el. pašto adresus.
Atsakymai, pastabos ir kita informacija gali būti pateikiami lietuvių arba anglų kalba. Kartu su atsakymais rinkos dalyvis gali pateikti siūlomų sprendimų techninę dokumentaciją ir kitą informaciją, kuri, jo manymu, yra reikšminga Konsultacijos tikslams pasiekti.
2.2. Individualūs nuotoliniai susitikimai
 Individualiuose susitikimuose dalyvauja tik tie rinkos dalyviai, kurie per CVP IS yra pateikę rašytinius atsakymus ir pageidavo dalyvauti susitikime su Perkančiosiomis organizacijomis.
Individualūs susitikimai skirti techniniai specifikacijai įvertinti ir per CVP IS pateiktiems rašytiniams pirmosios ir papildomos rinkos konsultacijos atsakymams ir pastaboms aptarti bei, kai reikia, patikslinti. Susitikimas nėra produkto pristatymas, pasiūlymo vertinimas, tiekėjo pasirinkimas ar derybos dėl būsimo Pirkimo sąlygų ar sutarties.
Susitikimo metu Perkančiosios organizacijos ir rinkos dalyvis negali susitarti dėl konkretaus būsimo Pirkimo techninės specifikacijos reikalavimo, kvalifikacijos reikalavimo, vertinimo kriterijaus ar sutarties sąlygos taikymo konkretaus rinkos dalyvio naudai.
Susitikimai vykdomi nuotoliniu būdu per „Microsoft Teams“ arba „Zoom Workplace“ platformas. Susitikimo laiką su rinkos dalyviu suderina ne vėliau nei 2 darbo dienos, o  prisijungimo nuorodą išsiunčia el. paštu ne vėliau kaip prieš 1 darbo dienas iki suderintos susitikimo datos Perkančiųjų organizacijų įgaliotas atstovas. Rinkos dalyvis dalyvavimą patvirtina el. paštu.
Perkančiųjų organizacijų atstovas, atsakingas už susitikimų laiko suderinimą, yra: Arnoldas Baliukynas Valstybės sienos apsaugos tarnybos prie Lietuvos Respublikos vidaus reikalų ministerijos Sienos kontrolės organizavimo valdybos Sienos stebėjimo skyriaus vyriausiasis specialistas, tel. 0 707 48129, mob. tel. 0 608 35770, el. p. Arnoldas.Baliukynas@vsat.vrm.lt. 
Susitikime gali būti kalbama lietuvių arba anglų kalba. Jeigu rinkos dalyvio atstovai kalba anglų kalba, nuoseklųjį vertimą į lietuvių kalbą ir iš jos rinkos dalyvis užtikrina savo sąskaita. 
Susitikimo trukmė yra vienoda visiems rinkos dalyviams ir negali viršyti 1,5 valandos.
Susitikimas gali būti įrašomas. Apie susitikimo įrašymą dalyviai informuojami susitikimo pradžioje. 

Konsultacijos rezultatų apibendrinimas ir viešinimas
Pasibaigus Konsultacijai, Perkančiosios organizacijos apibendrina jos metu gautą informaciją, o Išteklių agentūra apibendrintus rezultatus iki Pirkimo paskelbimo paskelbia CVP IS.
Apibendrinant Konsultacijos rezultatus neatskleidžiama konkrečių rinkos dalyvių teisėtai konfidenciali informacija.

PRIDEDAMA:
1. Klausimynas mobilių bepiločių orlaivių aptikimo ir neutralizavimo sistemų tiekėjams, 1 lapas.
[bookmark: _Hlk235640063]2. Mobilios bepiločių orlaivių aptikimo ir neutralizavimo sistemos techninė specifikacija, 56 lapai.

